送董伯懿歸吉州
作者：王安石
朝代：宋

paragraphs: 我來以喪歸，君至因謫徙。
蒼黄憂患中，邂逅遇於此。
去年服初除，聽赦相助喜。
看君數歸月，但屈兩三指。
茫然冬更秋，一笑非願始。
籃輿楊柳下，明月芙蕖水。
僮饑屢闚門，客罷方隠几。
是非評衆詩，成敗斷前史。
時時對奕石，漫浪爭生死。
送迎皆幅巾，設食但陳米。
亦曾戲篇章，揮翰疾蒿矢。
君豪才有餘，我老憊先止。
東城景陽陌，南望長干紫。
欲斸三畝蔬，於焉寄殘齒。
經過許後日，唱和猶在耳。
新恩忽捨我，欣悵生彼己。
江湖北風帆，捩柂即千里。
相逢知何時，莫惜縑與紙。